十八日記夢
作者：趙蕃
朝代：宋

paragraphs: 冥冥落月子規哭，幽人夢成續復續。
茅簷壞砌到何許，酴醿架倒留紫竹。
紫竹新抽雨又滋，淚粉娟娟凝翠玉。
夢中自省非宿遊，又意簷村舊林谷。
阿連對牀呼得醒，亦說夢作看花行。
看花夢向江南去，江石犖确屐有聲。
行逢古屋鬰崢嶸，仙家釋氏俱莫名。
看花非揚亦非洛，但見滿眼灼灼朝霞明。
夢中又意東莊路，普圓寺下芙蓉樹。
主人亦道舊相識，乃復不逢戶外屨。
嗟我與君無自疑，夜之所夢晝所爲。
扁舟若具可徑歸，知長不必詢筮龜。